K. Tóthová, poslankyňa: (2001-12-19):
Ako príklad možno uviesť aj včerajší zákon o nadáciách. Vo vládnom programe máte boj proti korupcii a praniu špinavých peňazí a zo zákona o nadáciách bol vynechaný dodnes platný paragraf, ktorý hovorí o preukazovaní pôvodu peňazí ako o povinnosti nadácie. Vy ste to vynechali. Prosím vás, o čom to je? Asi o niečom takom ako tento legislatívny návrh pre príslušné mestá, kde budete snáď robiť pekné tančeky pred voľbami s odvolaním sa na tieto zákony, ale o vlastné riešenie tu nejde. Ďakujem. J. Migaš, predseda NR SR: Ďalej v rozprave vystúpi pán poslanec Cuper, nech sa páči. J. Cuper, poslanec: Vážený pán predsedajúci, milé dámy, vážení páni, cítim potrebu aj ja vyjadriť sa k návrhu zákona o Banskej Štiavnici. Banská Štiavnica, pardon o Bardejove. Áno, máme návrh aj o Banskej Štiavnici. Bohužiaľ, bol som služobne v Bruseli, takže som tu nemohol byť. Mimochodom, ak už hovorím o včerajšom dni, tak chcem povedať, že návrh zákona o Bardejove nestihne osud zákona o vyšších územných celkoch, keď ste zrušili súdnu kontrolu nariadení vyšších územných celkov, ktorá je v súlade s európskou legislatívou, mám na to posudok od Benátskej komisie, mám na to posudok od Rady Európy a vy ste jednoducho pánovi Tatárovi, ktorý sa absolútne nevyzná v ničom a šíri v tomto štáte demagógiu a rozklad tentoraz už ako predseda novej politickej strany, vy ste mu jednoducho odhlasovali tento návrh zákona bez toho, že by ste sa nad tým hlbšie zamysleli. Samozrejme, že budeme musieť ísť za prezidentom a žiadať ho, aby tento návrh zákona vrátil. Už aj preto, že táto schizofrénia vyústila do toho, že ste mimochodom, vážení páni poslanci vládnej koalície, asi pred troma týždňami schválili návrh zákona... J. Migaš, predseda NR SR: Pán poslanec Cuper, k uvedenému zákonu. J. Cuper, poslanec: ...hneď sa dostanem, pán predsedajúci, už prechádzam k tomu, o čom bude reč. Chcem povedať, že ste schválili novelu Občianskeho súdneho poriadku, kde ste priznali právomoc posudzovať nariadenia vyšších územných celkov krajským súdom alebo ich správnym senátom. Takže teraz schizofrenicky súdy majú takú kompetenciu a jednoducho druhú časť ste odbúrali. Takže bude potrebné vrátiť to naspäť z prezidentskej kancelárie a ponechať to v zákone, pretože je to v každom civilizovanom európskom štáte a je to v súlade s európskou legislatívou. Teraz k návrhu zákona o Bardejove. Myslím si, že Bardejov a Banská Štiavnica, ale miest na Slovensku, ktoré by si zaslúžili pozornosť celej spoločnosti a vlády je naozaj viacero, Bardejov a Banská Štiavnica sú mestá, ktoré sú, myslím si, také, ktoré si zaslúžia naozaj mimoriadnu pozornosť, pretože zápis do svetového kultúrneho dedičstva hovorí o tom, že nielen slovenská spoločnosť, ale aj celý svet si váži kultúrne dedičstvo. Osobitná starostlivosť v konečnom dôsledku o kultúrne pamiatky, o mestské pamiatkové rezervácie sa vráti tejto spoločnosti v podobe zvýšeného záujmu zahraničných turistov a teda v konečnom dôsledku spoločnosť neutrpí ujmu, ak sa prijme osobitný štatút takýchto miest, zákonný štatút, ak sa vláda bude musieť mimoriadne týmto mestám venovať a, samozrejme, ak bude na nich pamätať najmä v rozpočte. Žiaľ, táto vládna koalícia akosi zabudla tento rok na slovenské kultúrne dedičstvo, ale na druhej strane takmer polmiliarda korún, dodatočná polmiliarda, ktorú si poslanci vládnej koalície rozdelili, sa ušla na kultúrne aktivity maďarskej národnostnej menšiny. Takže, vážení páni poslanci vládnej koalície, prosím vás aj v mene občanov Bardejova, aby ste tento návrh zákona podporili a aby ste boli aj takí štedrí, ako ste boli k príslušníkom maďarskej národnostnej menšiny, ktorým ste dali dokonca na zriadenie strediska pre dokumentáciu maďarskej kultúry pri národnom múzeu Slovenskej republiky alebo v Slovenskom národnom múzeu. Nevidím dôvod, aby sa takýmto spôsobom plytvalo peniazmi slovenských daňových poplatníkov. Myslím si, že investícia do záchrany kultúrneho dedičstva mesta Bardejov, ktoré nám odkázali naši predkovia, by bola oveľa lepšou investíciou pre tento národ. Zúročí sa v tom, že mesto Bardejov, ktoré nie je len mestská pamiatková rezervácia, je tam nádherná príroda, sú tam liečivé pramene, kúpele, to dáva všetko predpoklad na to, aby sa Bardejov po tom, čo tam bola zlikvidovaná priemyselná výroba, ľahký priemysel a je obrovská nezamestnanosť, vyše 30 %, aby sa Bardejov stal aspoň centrom turistického ruchu a centrom záujmu pacientov, ktorí by sa chodili do Bardejova liečiť. Na to sú potrebné peniaze. Mesto Bardejov nie je také veľké ani také bohaté, aby sa samo dokázalo pozviechať a aby samo dokázalo získať prostriedky na záchranu, pretože viac-menej ide o záchranu a dobudovanie toho, čo pamiatková rezervácia zapísaná v svetovom kultúrnom dedičstve potrebuje. Takže predpokladám, vážení páni poslanci, že všetci za tento návrh zákona zahlasujete. Ďakujem za pozornosť. J. Migaš, predseda NR SR: Faktická poznámka na vystúpenie pána poslanca Cupera - Andrassy a pani poslankyňa Keltošová. Uzatváram možnosť prihlásiť sa s faktickou poznámkou. Ako prvý sa hlási pán poslanec Andrassy. Ľ. Andrassy, poslanec: Ďakujem veľmi pekne, pán predseda. Chcem nadviazať na slová kolegu Cupera a som veľmi rád, že pod tento návrh zákona sa nepodpisovala len jedna politická alebo len poslanci vládnej koalície, ale že pod týmto poslaneckým návrhom o ochrane a rozvoji Bardejova sú podpísaní ako koaliční, tak aj opoziční poslanci. Ja túto iniciatívu vítam preto, lebo každý národ, pre každý národ je charakteristická jeho kultúra, jeho história, tradície a myslím si, že Slovensko, aj keď je malou krajinou, tak z hľadiska kultúrnych pamiatok patrí asi medzi najbohatšie krajiny nielen v európskom, ale v celosvetovom kontexte. Aj za posledných 10 rokov zapísanie 4 objektov, 4 miest do knihy svetového kultúrneho dedičstva UNESCO je toho dôkazom. Chcem povedať, aj poslanci za SDĽ budú za tento návrh zákona hlasovať. Chcem ale poopraviť kolegu Cupera, že v tomto parlamente už tretí rok za sebou sa vynakladajú aj účelové finančné prostriedky pre obce a mestá, ktoré sú zapísané do svetového kultúrneho dedičstva. V minulom roku to bolo do Bardejova viac ako 10 miliónov korún, v tomto roku sa navyšujú finančné prostriedky pre mesto Bardejov o 3 milióny korún, teda na rozvoj tých pamiatok, ktoré sú zapísané do svetovej knihy kultúrneho dedičstva bude vyčlenených 13 miliónov korún. Na druhej strane súhlasím s tým, že táto vláda, ale aj predchádzajúce vlády vynakladajú menej finančných prostriedkov, ako by si tieto pamiatky zaslúžili a verím, že v budúcnosti aj podpora kultúry, podpora historických pamiatok bude mať z úrovne vlády, ale aj z úrovne parlamentu väčšiu podporu, ako má v ostatných rokoch. Ďakujem. J. Migaš, predseda NR SR: Ďalej pani poslankyňa Keltošová. O. Keltošová, poslankyňa: Ďakujem za slovo, pán predseda. Pôvodne som tiež chcela vystúpiť ako pán poslanec Cuper, ale uvedomila som si, že nemám šancu a okrem toho vyslovujem svoju nespokojnosť predkladateľom, pretože pán Cuper má síce tri sestry v Bardejove, ale aj ja mám brata v Bardejove a mňa sa nikto neopýtal, či by som to nechcela napríklad podpísať. Samozrejme, že by som to bola podpísala, páni predkladatelia. A zároveň takisto chcem vysloviť aj svoju osobnú podporu. Ale dúfam, že aj poslanci klubu HZDS budú podporovať tento návrh, pretože Bardejov je naozaj jedna z perál slovenskej architektúry a kultúry na východnom Slovensku. Dosť sa investovalo aj počas bývalého režimu. Môj brat tam žije 30 rokov, videla som, ako sa to mesto postupne spamätúvalo, ale ešte stále to nie je ono. Takže nabudúce sa verejne osvedčujem, pokiaľ pôjde o Bardejov, podpíšem akýkoľvek návrh. J. Migaš, predseda NR SR: Reakcia na faktické poznámky, pán poslanec Cuper. J. Cuper, poslanec: Pán kolega Andrassy, samozrejme, že podporíme každý dobrý návrh, ak príde aj o Levoči, aj ten podporíme, len problém je v tom, že na záchranu zvyškov hradieb mesta Bardejov by možno tá čiastka, ktorá išla na maďarské divadlo do Komárna, bola aj stačila. A Bardejov mohol byť aj pre tých, ktorí prichádzajú z bardejovských kúpeľov do mesta, oveľa prijateľnejší pohľadovo. Samozrejme, že tento rok sa akosi nepamätalo na mesto Bardejov. Ja predpokladám, že budúci rok bude štedrejší a že sa vytvoria také podmienky, že nielen vláda, ale aj samotná správa Bardejova - a ja si vážim, že mesto Bardejov má celkom rozumnú správu, pretože pokračuje v tej tradícii, ktorá sa v Bardejove vytvorila, že skrášľuje mesto Bardejov. A som sám prekvapený mnohokrát, keď prídem po mesiaci, po dvoch, čo všetko sa nové urobilo v meste Bardejov. A ak by sa bolo pamätalo aj tento rok, mohol sa dokončiť archeologický prieskum na námestí a mohlo sa rekonštruovať námestie, ktoré nevyhnutne rekonštrukciu z hľadiska záchrany historického jadra potrebuje. Žiaľ, maďarská kultúra tejto vládnej garnitúre je prednejšia ako slovenská, a to nás mrzí. O tom sme hovorili minulý týždeň. Ďakujem. J. Migaš, predseda NR SR: Panie poslankyne, páni poslanci, vyhlasujem rozpravu o tomto bode programu za skončenú. Chce sa k rozprave vyjadriť navrhovateľ? Áno, nech sa páči, pán poslanec Rusnák.